PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FK/3/1/050	Bratislava, 29. júna 2007	

Protimonopolný úrad Slovenskej republiky, odbor koncentrácií v správnom konaní 
číslo 0025/OK/2007 začatom dňa 10. 04. 2007 na základe oznámenia koncentrácie podnikateľom PENTA INVESTMENTS LIMITED, Griva Digeni, 44, SALAMIS HOUSE, 3rd floor, P.C. 8020, Pafos, Cyprus, zapísaným v Registri obchodných spoločností na Cypre pod reg. Č. HE 158996 prostredníctvom splnomocnenej právnej zástupkyne JUDr. Kataríny Segečovej, advokátky so sídlom Partizánska 3, 811 03 Bratislava, vo veci koncentrácie podnikateľov PENTA INVESTMENTS LIMITED, Griva Digeni, 44, SALAMIS HOUSE, 3rd floor, P.C. 8020, Pafos, Cyprus, zapísaným v Registri obchodných spoločností na Cypre pod reg. Č. HE 158996 a Privatbanka, a.s., Suché mýto 1, 811 03 Bratislava, IČO: 31 634 419

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly podnikateľa PENTA INVESTMENTS LIMITED, Griva Digeni, 44, SALAMIS HOUSE, 3rd floor, P.C. 8020, Pafos, Cyprus, zapísaným v Registri obchodných spoločností na Cypre pod reg. Č. HE 158996 nad podnikom podnikateľa Privatbanka, a.s., Suché mýto 1, 811 03 Bratislava, IČO: 31 634 419 na základe ZMLUVY O KÚPE AKCIÍ uzavretej medzi MEINL BANK AKTIENGESELLSCHAFT ako Predávajúcim a  PENTA INVESTMENTS LIMITED ako Kupujúcim dňa 15. 03. 2007 a ZMLUVY O KÚPE AKCIÍ uzavretej medzi BASL BETEILIGUNGSVERWALTUNGS GMBH ako Predávajúcim a PENTA INVESTMENTS LIMITED ako Kupujúcim dňa 15. 03. 2007.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 10. 04. 2007 podnikateľom  PENTA INVESTMENTS LIMITED, Griva Digeni, 44, SALAMIS HOUSE, 3rd floor, P.C. 8020, Pafos, Cyprus, zapísaným v Registri obchodných spoločností na Cypre pod reg. Č. HE 158996 (ďalej len „Penta“) listom zaevidovaným pod číslom 1420/2007 prostredníctvom splnomocnenej právnej zástupkyne JUDr. Kataríny Segečovej, advokátky so sídlom Partizánska 3, 811 03 Bratislava, doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“).
Predmetné oznámenie koncentrácie bolo doplnené listom zaevidovaným úradom pod číslom 1890/2007 dňa 17. 05. 2007, listom zaevidovaným úradom pod číslom 2240/2007 dňa 13. 06. 2007 a listom zaevidovaným úradom pod číslom 2398/2007 dňa 26. 06. 2007 (ďalej len „oznámenie koncentrácie“). 

Z oznámenia koncentrácie vyplýva, že dňa 15. 03. 2007 bola podpísaná ZMLUVA O KÚPE AKCIÍ medzi MEINL BANK AKTIENGESELLSCHAFT ako predávajúcim a PENTA INVESTMENTS LIMITED ako kupujúcim (ďalej len „Zmluva 1“) a dňa 15. 03. 2007 bola podpísaná ZMLUVA O  KÚPE AKCIÍ medzi BASL BETEILIGUNGSVERWALTUNGS GMBH ako predávajúcim a PENTA INVESTMENTS LIMITED ako kupujúcim (ďalej len „Zmluva 2“).
V oznámení koncentrácie sa uvádza, že podnikateľ Penta získal výlučnú kontrolu nad podnikateľom Privatbanka na základe Zmluvy 1 a Zmluvy 2, pričom na základe Zmluvy 1 podnikateľ Penta získa akcie podnikateľa Privatbanka zodpovedajúce 23,7 % podielu na základnom imaní podnikateľa Privatbanka a na základe Zmluvy 2 podnikateľ Penta získa akcie podnikateľa Privatbanka zodpovedajúce 49,578 % podielu na základnom imaní podnikateľa Privatbanka.   

Na základe oznámenia koncentrácie začalo dňa 10. 04. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie číslo 0025/OK/2007 vo veci koncentrácie podnikateľov Penta a Privatbanka, ktorá vznikla na základe Zmluvy 1 a Zmluvy 2.

Po predložení podkladov a informácií podľa § 10 ods. 12 zákona v nadväznosti na vyhlášku Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie, listom číslo 2398/2007 zaevidovaného dňa 26. 06. 2007, začala podľa § 11 zákona dňa 27. 07. 2007 plynúť lehota na vydanie rozhodnutia v predmetnej veci.  

Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 100 000 Sk bol uhradený dňa 23. 04. 2007.

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:
1	Podnikatelia 

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Penta

Ako vyplýva zo stanov spoločnosti Penta jej predmetom podnikania je viacero činností, najmä však vykonávanie podnikania investičnej spoločnosti, účasť na riadení, dozore a kontrole podnikania alebo podniku akejkoľvek spoločnosti alebo podniku a s tým súvisiacich činností. 
V oznámení koncentrácie sa uvádza, že Penta je súčasťou ekonomickej skupiny podnikateľa Penta Holding Limited založenej na vzťahoch kontroly (ďalej len „Skupina Penta“). 

Vzhľadom na to, že spoločnosť Penta je právnickou osobou, ktorej činnosti a konania  súvisia s hospodárskou súťažou, je podnikateľom podľa § 3 ods. 2 zákona, a teda  zákon sa na podnikateľa Penta vzťahuje podľa § 2 ods. 1 písm. a) zákona.
 
V predmetnom správnom konaní je podnikateľ Penta zastúpený JUDr. Katarínou Segečovou, advokátkou so sídlom Partizánska 3, 811 03 Bratislava na základe písomného splnomocnenia zo dňa 04. 01. 2007 (ďalej len „splnomocnená právna zástupkyňa“).

Privatbanka

Privatbanka je akciová spoločnosť, ktorá bola zapísaná do Obchodného registra Okresného súdu Bratislava I, oddiel: Sa, vložka číslo: 3714/B, dňa 09. 08. 1995. Predmetom podnikania spoločnosti Privatbanka sú bankové činnosti a služby podľa § 2 zákona č. 438/2001 Z.z. o bankách v znení neskorších predpisov (ďalej len „zákon o bankách“) s predmetom činnosti najmä: prijímanie vkladov, poskytovanie úverov, poskytovanie služieb platobného styku a zúčtovania, zmenárenská činnosť, správa pohľadávok klienta na jeho účet vrátane súvisiaceho poradenstva, finančný lízing, poskytovanie záruk, otváranie a potvrdzovanie akreditívov, vytváranie a správa platobných prostriedkov, ako aj poskytovanie služieb obchodníka s cennými papiermi podľa § 6 zákona č. 566/2001 Z.z. o cenných papieroch a investičných službách v platnom znení (ďalej len „zákon o cenných papieroch“). 

Privatbanka sa pri poskytovaní finančných služieb zameriava na poskytovanie komplexných služieb pre privátnu klientelu.  

Vzhľadom na to, že spoločnosť Privatbanka je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.
2	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Z informácií získaných úradom v predmetnom správnom konaní vyplýva, že dňa 15. 03. 2007 bola podpísaná Zmluva 1, na základe ktorej podnikateľ Penta získava akcie podnikateľa Privatbanka zodpovedajúce 23,7 % podielu na základnom imaní podnikateľa Privatbanka, a dňa 15. 03. 2007 bola podpísaná Zmluva 2, na základe ktorej podnikateľ Penta získava akcie podnikateľa Privatbanka zodpovedajúce 49,578 % podielu na základnom imaní podnikateľa Privatbanka.   

Vzhľadom na to, že cieľom podnikateľa Penta bolo získať výlučnú kontrolu nad podnikom podnikateľa Privatbanka, ako aj vzhľadom na to, že Zmluva 1 a Zmluva 2 vzájomne súvisia (čo vyplýva zo znenia Článku 4, bodu 4.1 písm. c) Zmluvy 1) a  taktiež vychádzajúc zo skutočnosti, že podnikateľ BASL BETEILIGUNGSVERWALTUNGS GMBH vystupujúci ako predávajúci v Zmluve 2 je stopercentnou dcérskou spoločnosťou podnikateľa MEINL BANK AKTIENGESELLSCHAFT vystupujúceho ako predávajúceho v Zmluve 1, úrad zistil, že transakcie na základe Zmluvy 1 a Zmluvy 2 sú vzájomne súvisiace a predstavujú jednu koncentráciu.  

Vychádzajúc z vyššie uvedeného, ako aj vzhľadom na znenie Stanov akciovej spoločnosti – Úplné znenie stanov v zmysle zmien schválených na rokovaní mimoriadneho valného zhromaždenia spoločnosti dňa 23. 09. 2005 (ďalej len „Stanovy“), najmä však vzhľadom na znenie Čl. X bodu 3., Čl. XII bodu 4 písm. c) a d) Stanov úrad zistil, že na základe Zmluvy 1 a Zmluvy 2 podnikateľ Penta získal možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa Privatbanka, a teda podnikateľ Penta získal podľa § 9 ods. 4 písm. b) zákona priamu výlučnú kontrolu nad podnikom podnikateľa Privatbanka.

Vzhľadom na uvedené úrad zistil, že na základe Zmluvy 1 a Zmluvy 2 došlo k získaniu priamej výlučnej kontroly podnikateľa Penta nad podnikom podnikateľa Privatbanka, čím bola naplnená skutková podstata § 9 ods. 1 písm. b) zákona.  

3	Účastník správneho konania a účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.
Z vyššie uvedeného vyplýva, že účastníkom správneho konania v predmetnom prípade je podnikateľ Penta.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade predmetnej koncentrácie sú účastníkmi koncentrácie podnikatelia Penta a Privatbanka.

4	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Z oznámenia koncentrácie vyplýva, že spoločný celosvetový celkový obrat podnikateľov Penta a Privatbanka ako účastníkov predmetnej koncentrácie za účtovné obdobie predchádzajúce vzniku koncentrácie (v prípade podnikateľa Penta za rok 2005) je vyšší ako 1 200 000 000 Sk a celkový obrat dosiahnutý na území Slovenskej republiky každého z účastníkov predmetnej koncentrácie za účtovné obdobie predchádzajúce vzniku koncentrácie (v prípade podnikateľa Penta za rok 2005) je vyšší ako 360 000 000 Sk.
Nakoľko údaje o obratoch účastníkov koncentrácie boli označené v oznámení koncentrácie ako predmet obchodného tajomstva, úrad tieto údaje v rozhodnutí neuvádza. Konkrétne údaje o výške obratov podnikateľov Penta a Privatbanka sú obsahom spisového materiálu.

Z vyššie uvedeného vyplýva, že predmetná koncentrácia podlieha kontrole úradu podľa § 10 ods. 1 písm. a) zákona a bola oznámená v lehote podľa § 10 ods. 9 zákona.

5	Vplyv koncentrácie na podmienky hospodárskej súťaže

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Vzhľadom na vyššie uvedené úrad zisťoval, či dochádza k prekrývaniu alebo k vzájomnému dopĺňaniu podnikateľských činností účastníkov koncentrácie – podnikateľov Penta a Privatbanka a s nimi prepojených podnikateľov. 

Ako sa uvádza v oznámení koncentrácie, podnikateľ Penta je súčaťou Skupiny Penta. Skupina Penta pôsobí ako investičná skupina so zameraním na akvizície veľkých a stredne veľkých firiem, ich následnú reštrukturalizáciu, zvyšovanie ich hodnoty a predaj strategickým investorom. Podnikatelia patriaci do Skupiny Penta, ktorých zoznam bol podnikateľom Penta označený ako obchodné tajomstvo a je súčasťou spisového materiálu, vyrábajú tovary a poskytujú služby na území Slovenskej republiky najmä v nasledujúcich oblastiach: realitná činnosť, projekcia, výstavba, prenájom a predaj nehnuteľností, prevádzka lotérií a športové stávkovanie, poskytovanie zdravotnej starostlivosti v zdravotníckom zariadení, poskytovanie rýchlej zdravotnej pomoci, prevádzka lekární, distribúcia liekov, poskytovanie laboratórnych vyšetrení, činnosti v energetickom, elektrotechnickom, zlievarenskom, strojárskom, mäsovom a textilnom priemysle, stravovacie služby, prevádzkovanie športového klubu, vydavateľská činnosť, prevádzka regionálneho letiska.

Ako je už uvedené vyššie v tomto rozhodnutí v časti 1 Podnikatelia na strane 3, podnikateľ Privatbanka je bankou v zmysle zákona o bankách a zároveň obchodníkom s cennými papiermi v zmysle zákona o cenných papieroch.   

Z vyššie uvedených skutočností vyplýva, že účastníci koncentrácie poskytujú služby a predávajú tovary, ktoré spolu vzájomne nesúvisia - účastníci koncentrácie nie sú vzájomnými aktuálnymi a ani potenciálnymi konkurentmi.

Vzhľadom na vyššie uvedené úrad zistil, že koncentrácia podnikateľov Penta a Privatbanka spočívajúca v získaní priamej výlučnej kontroly podnikateľa Penta nad podnikom podnikateľa Privatbanka na základe Zmluvy 1 a Zmluvy 2 nevytvára a ani neposilňuje dominantné postavenie, ktorého dôsledkom sú významné prekážky efektívnej hospodárskej súťaže na relevantnom trhu.     
 
6	Záver

Vzhľadom na to, že v predmetnom prípade dochádza ku koncentrácii formou získania priamej výlučnej kontroly podnikateľa Penta nad podnikom podnikateľa Privatbanka na základe Zmluvy 1 a Zmluvy 2, ktorá nezmení existujúcu štruktúru konkurenčného prostredia, pretože uskutočnením posudzovanej koncentrácie nedôjde k horizontálnemu ani vertikálnemu prekrytiu podnikateľských aktivít účastníkov koncentrácie a s nimi prepojených podnikateľov na území Slovenskej republiky, úrad dospel k záveru, že posudzovaná koncentrácia nevytvára alebo neposilňuje dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu.

Podľa § 33 zákona úrad listom číslo 2420/PMÚ SR/2007 zo dňa 27. 06. 2007 podal účastníkovi konania prostredníctvom splnomocnenej právnej zástupkyne informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa prostredníctvom splnomocnenej právnej zástupkyne k predmetnej výzve vyjadril listom zaevidovaným pod číslom 2430/2007 dňa 28. 06. 2007, v ktorom uviedol, že nemá žiadne námietky ani pripomienky k zisteniam ani k podkladom úradu ani nenavrhuje ich doplnenie. 

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré s koncentráciou podnikateľov Penta a  Privatbanka na základe Zmluvy 1 a Zmluvy 2 priamo súvisia a sú nevyhnutné na jej uskutočnenie.

P o u č e n i e :

Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Katarína Segečová
advokátka
Partizánska 3
811 03 Bratislava